Turuljáték Mikuláskor
Szegedi eredetû és egyedül itt volt népszerû Halácsy Antal találmánya: a turuljáték. Világbajnokság csupán egy volt belõle, de szegedi versenyt hamarosan újra rendeznek. Nevét próbálták röpteniszre változtatni, de nem terjedt el.
Szegeden alakult és itt élte fénykorát. A városban ma már tanítják Halácsy Antal 1903-as találmányát: a turuljátékot. A húszas években apácák, az ötvenes években már szinte minden szegedi játszotta. Császárné Joó Gyöngyi szakvezetõ tanár 1994-ben tette újra ismertté. Világbajnokságot egyszer rendeztek belõle, idén december 4-én pedig a Topolya sori sportcsarnokban újra versenyezhetnek a turulozók.
Halácsy Antal szegedi torna- és vívómester eredetileg a futball ellensúlyozásaként alakította ki a tollas-, illetve röplabda elemeket tartalmazó turuljátékot. A feltaláló egész Magyarországot bejárta azért, hogy népszerûsítse. A futball terjedését nem sikerült megállítania, de Szegeden az 50-es és 60-as években rendkívül népszerû volt a játék. A város lakói – különösen a szegényebbek, akik a teniszezésrõl nem is álmodhattak – ezekben az években naponta játszották a Tisza-parton. A Partfürdõ területén a vállalati bungalók elõtt ütögették speciális faütõikkel a megkopott teniszlabdákat, melyek az „úri" sporthoz már nem, a turulhoz éppen megfelelõek voltak – tudtuk meg Császárné Joó Gyöngyitõl, a Szegedi Tudományegyetem tanárképzõ fõiskolai kar Gyakorló Általános és Alapfokú Mûvészeti Iskolájának szakvezetõ tanárától.
Ötször tízes turulpályákkal sajnos már nincs tele a part, de a Szegedi Tudományegyetem rekreáció szakos hallgatói tantárgyként tanulják, az Újszegedi Torna Club szenoir csapatának tagjai pedig évente rendeznek versenyt ebben a sportágban, mely segíti a labdaérzék fejlõdését és megismerteti a fair play szabályaival a következõ generációt.
A különös történetû játék életében arra is volt példa, hogy speciális szabályait – például aki elvesztette az elõzõ labdamenetet az adogat – a versenyzõ a mérkõzés elõtt nem sokkal tanulta: 2000-ben tizenhat ország részvételével nem hivatalos turul-világbajnokságot rendeztek, ahol a magyarok és az olaszok kivételével mindenki akkor találkozott elõször a sporttal. Természetesen az olaszok is Szegedrõl tanultak turulozni, Joó Gyöngyi 1994-ben mutatta be azt Budapesten a Nemzetközi Testnevelõ Tanári Konferencián.
A játék nevét az 50-es években a turul szóhoz kapcsolódó pejoratív jelentés miatt Thékes László – aki könyvet is írt a szabályokról – 1958-ban röpteniszre változtatta, de a szegediek körében ez nem terjedt el.
A játék mûvelõi legközelebb december 4-én a Topolya sori sportcsarnokban Mikulás-napi turuljátékon mérik össze tudásukat.